Sporočilo za javnost

**Cenejše subvencionirane vozovnice za dijake že v prodaji**

**Ljubljana, 25. avgust 2021** **– Dijaki in dijakinje se čez teden dni vračajo v šolske klopi, že od danes pa si lahko zagotovijo tudi subvencionirano mesečno ali letno vozovnico za šolsko leto 2021/22.**

Z novim šolskim letom je zaživela tudi večja poenostavitev dosedanjega sistema subvencioniranih vozovnic, saj dijakom in študentom po novem ne bo več potrebno izbirati vstopnega in izstopnega postajališča. Vozovnice bodo lahko namreč uporabljali na vseh linijah, obenem pa bo veljala tudi enotna cena mesečne vozovnice v višini 25 evrov oziroma 200 evrov za letno vozovnico.

Celoten postopek pridobitve subvencionirane vozovnice je dostopen na spletni strani [nomago.si/vozovnice-za-dijake](https://www.nomago.si/vozovnice-za-dijake), kjer so zbrana tudi najbolj pogosta vprašanja in odgovori. Dijaki morajo pred nakupom subvencionirane vozovnice IJPP prek spleta ali na katerem od prodajnih mest Nomago oddati vlogo za izdajo subvencionirane vozovnice. Ko je vloga odobrena, lahko na spletni strani naročijo oziroma podaljšajo obstoječo kartico IJPP ter opravijo nakup vozovnice. V naslednjih mesecih lahko vozovnico IJPP preprosto podaljšajo prek spleta ali mobilne aplikacije Nomago, ki je dostopna v Google Play ali App Store.

Nakup subvencionirane vozovnice IJPP je možen tudi na avtobusnih postajah in poslovnih enotah družbe Nomago v Novi Gorici, Celju, Ajdovščini, Hrastniku, Idriji, Kočevju, Kopru, Krškem, Mozirju, Postojni, Ravnah na Koroškem, Ribnici, Rogaški Slatini, Sežani, Slovenj Gradcu, Slovenskih Konjicah, Tolminu, Velenju, in Zagorju ob Savi. Vozovnico IJPP bodo dijaki tudi v novem šolskem letu lahko uporabljali v mestnem potniškem prometu v Ljubljani, Mariboru in na Jesenicah.

Spletna prodaja subvencioniranih vozovnic IJPP za študente in študentke bo prek spletne strani možna predvidoma v drugi polovici septembra.

***O skupini Nomago***

*Nomago je največji slovenski ponudnik storitev mobilnosti in potovanj, ki združuje dolgoletno tradicijo prevozništva in vključuje najsodobnejše potovalne storitve. Nomago je celovit ponudnik prevozov in potovanj, ki potnike dnevno vozi v 49 slovenskih mest, z njegovo pomočjo pa lahko stranke odpotujejo tudi v 195 držav po svetu. Naša ponudba zajema vse od javnega avtobusnega prevoza, letaliških prevozov, letalskih kart, nastanitev, turističnih zavarovanj, potovalnih paketov, potovanj po meri do najema občasnih prevozov ter VIP vozil. Osnovni fokus naših storitev je zagotavljanje odlične uporabniške izkušnje in zagotavljanje nenehnega razvoja celovitih rešitev na področju trajnostne mobilnosti. V prvi vrsti si prizadeva vsakemu posamezniku ali skupini ponuditi popotniške storitve, ki so vedno pri roki, osebne in prijetne, ter prilagojene pričakovanjem sodobne digitalne družbe. Poleg osredotočenosti na stranke si Nomago prizadeva tudi za trajnostno skrb za okolje in je sopodpisnik projekta EDISON (Eco Driving Innovative Solutions and Networking) ter že danes svojo floto vozil širi izključno z vozili, skladnimi z EURO 5 in EURO 6 standardi, v teku pa so tudi projekti vključevanja električnih vozil v javni potniški promet.*